Pollák, Peter, poslanec NR SR (2021-02-03):
Ďakujem pekne. Pán predsedajúci, vážené plénum, ja v prvom rade chcem naozaj poďakovať vládnej koalícii, ktorá má jasné stanovisko k extrémistickým prejavom a k strane ĽSNS. Verím, že žiadna koaličná strana nebude v budúcnosti participovať s touto extrémistickou stranou, a tieto ich pokusy o zvyšovanie si koaličného potenciálu je márny. Nevieme to povedať, samozrejme, o bývalej vládnej garnitúre, kde už potajomky prebiehajú nejaké rokovania a prebiehali aj v minulosti, to vidíme aj v rozpravách v predošlých napríklad zákonoch, kde si ba pritakávajú a chvália sa vzájomne. A to som musel povedať vzhľadom na to, že som naozaj Róm, ďakujem každému jedného členovi vládnej koalície a parlamentu, ktorý sa tu možno aj nevedome zastáva naozaj všetkých Rómov. Táto vládna koalícia je postavená na tom, aby hájila záujmy aj Rómov. A teraz dovoľte, by som prešiel k návrhu zákona. Myslím si, že je to účelné a priamo šité na mieru poslancom ĽSNS, okrem morálnej stránky v niektorých paragrafoch by sa šlo nad rámec toho, čo deklarujete v dôvodovej správe, a to, že ide o verbálny trestný čin, ktorý je chránený ústavou, ktorá vám zaručuje slobodu slovného prejavu. To, že si každý môže hovoriť, čo chce, kde chce, ako chce, je vlastne aj dnešný stav, kedy sme svedkami šíriacich rôznych bludov a hoaxov a práve aj zo strany ĽSNS, ktorí k tomu naozaj majú veľmi blízko a podporujú tieto hoaxy tým, že ich vlastne sami vyrábajú. Je to ohrozujúci stav zdravia napríklad v čase pandémie. Je tu veľa perličiek, ktoré by som mohol vypichnúť, či už v minu... minule som hovoril o hoaxe poslanca Mazureka, kde označil útočníka vo Vrútkach, že bol Róm. Nebol Róm a vy to sám viete aj ste vlastne stiahli ten status a kvôli tomu vlastne budete mať aj sedenie u vyšetrovateľa, to vy veľmi dobre viete. Ja teraz vám pripomeniem, pár dní dozadu, kedy poslanec Kotleba zverejnil status o tom, ako pani v Banskej Bystrici podľahla očkovaniu a že umrela. Tento hoax vyvrátila polícia a Marian Kotleba ako verejná osoba so zodpovednosťou páchala trestný čin, opäť šírili raz hoax a nepravdu. Z toho vyplýva, že Kotleba vypustil do sveta naozaj správu, ktorú ako verejná (povedané so smiechom) osoba so spoločenskou zodpovednosťou nemala overenú. Myslíte si, že ste tým ľudí nepobúrili, nevyvolali ste obavy z očkovania? Ale vy to dobre viete a to bol váš cieľ. Napísať niečo, čo v ľuďoch vyvoláva obavy a strach, to je asi váš základ politiky. Toto je veľmi tenká hranica. A ja niekedy neviem, či si uvedomujete silu slov a dopady na spoločnosť, vlastne aj viem, vy si to neuvedomujete. Obávam sa, že v realite by váš návrh mohol znamenať, že nebudete, že teda budete na verejnosti hovoriť o popieraní holokaustu, verejne sa vyjadrovať v symboloch, ktoré sú úzko späté s fašizmom a extrémizmom. Poznáme to už totiž z vašej minulosti. Budete sa môcť vyjadrovať, budete môcť vyjadrovať svoj názor, ktorý môže burcovať verejnosť k násiliu, a to všetko chcete bez trestu. Viete, musíme sa pozerať nielen na to, či za to poslanci z tejto strany budú postihnutí, ale ja na sociálnu zodpovednosť, ktorá by týmto zákonom mohla byť ponížená. Prosím, majme na pamäti staré známe o tom, že moja sloboda končí tam, kde začína sloboda druhého. Ale na to ste akosi pozabudli. Nemôžeme popierať holokaust, ale zároveň sa hrdiť demokraciou, nemôžeme sa verejne extrémisticky vyjadrovať, ale zároveň bez postihu. Mať extrémistické prejavy, ale zároveň nepodnecovať k nenávisti, navzájom sa to totiž vylučuje. Myslím si, že všetky extrémistické reči vyvolávajú hádky, hnev, nenávisť aj horšie veci. Váš návrh nemá nič spoločné so slobodou slova. Úplne vážne, skúste sa na to pozrieť očami mimo ĽSNS. Zdá sa vám to normálne? Lebo nám ostatným určite nie. Ďakujem pekne.